Bucurie imensă pentru Simona Halep. Merge la Paris! „Sunt recunoscătoare…”
Simona Halep nu a mai avut răbdare și ea însăși a făcut anunțul, după ce a primit wildcard-ul pe care și l-a dorit la turneul de la Paris!
Chiar înainte de Roland Garros, românca va participa la o altă competiție care se va desfășura în capitala Franței. Simona Halep va concura, în perioada 13-19 mai, la Trophee Clarins, au anunțat organizatorii turneului de la Paris pe contul oficial de Instagram al competiției. La scurt timp după anunțul francezilor, jucătoarea de tenis a reacționat și și-a exprimat entuziasmul pentru a concura împotriva unor adversare de top.
Decizia Simonei Halep poate părea cumva surprinzătoare, întrucât Roland Garros, marele obiectiv al româncei, începe la data de 20 mai, la o singură zi după finalul turneului Trophee Clarins.
„Sunt recunoscătoare pentru oportunitatea de a juca în Trophee Clarins. Fiecare meci este crucial pentru mine, pe măsură ce îmi continui revenirea în tenisul competitiv. Aștept cu nerăbdare să arăt cel mai bun tenis al meu și sunt dornică să concurez împotriva unor adversare de top”, a transmis Simona Halep, citată de Tennis Tonic.
Încă e cu gândul la Roland Garros
Stere Halep, tatăl Simonei, a confirmat că fiica sa încă speră să primească un wildcard pentru Roland Garros.
„Simona e foarte bine, Doamne ajută! Sperăm s-o vedem la Roland Garros, dacă primește wildcard”, a spus acesta.
Rybakina a reacționat
Decizia luată de WTA, care le afectează și pe româncele Simona Halep și Sorana Cîrstea, a provocat o reacție puternică din partea Elenei Rybakina.
„Poate că are sens ca Indian Wells și Miami să aibă acea durată, dar să o facă în aceste două evenimente, cu puțin timp înainte de Roland Garros… Cu noile reguli nu avem loc de ales, suntem nevoiți să concuram în prea multe turnee.
Mergem în direcția greșită, sunt multe de îmbunătățit pe circuit și anul trecut am irosit multă energie încercând să schimb lucrurile. Mi-am dat seama că este foarte dificil să fac asta, așa că voi asum doar regulile și voi face tot ce pot.
Pentru noi, este un program foarte dificil, asta e sigur. Desigur, oamenii vor să vadă meciuri de calitate. Nu este ușor să performezi când călătorești atât de mult și ai turneu săptămânal”, a declarat Elena Rybakina, citată de sportskeeda.com.
La momentul actual, Simona Halep ocupă poziția 1.150 în clasamentul WTA. Ea și-a exprimat dorința de a participa la French Open 2024 (20 mai – 9 iunie) în mai multe rânduri. Cu toate acestea, până acum, nu i s-a oferit oportunitatea de a juca niciun meci pe zgură în acest sezon. Sportiva își concentrează eforturile pentru a se pregăti pentru revenirea la un turneu de Grand Slam.
Din cauza unor probleme de sănătate, nu a fost în măsură să concureze în alte competiții. Singura șansă pentru Simona Halep de a începe să joace pe zgură în 2024 este participarea la turneul de tenis Trophee Clarins.